Резюме на основните елементи от ГСП от 2016г. на ТП ДГС ГОРНА ОРЯХОВИЦА

Горскостопанският план /ГСП/ на ТП ДГС Горна Оряховица е утвърден на 26.04.2016г. от Изпълнителния директор на ИАГ-София, важи за 10 годишен период и е изработен от лесоустройствена група при “Агролеспроект”  ЕООД, гр. София.

За картна основа са използвани цифровите модели на КВС, получени от ИАГ, от които е направено и разделянето на горите по собствености.

ГСП се състои от следните части:

1. Обяснителна записка /включваща Инвентаризация, Горскостопански план, План за дейностите по опазване от пожари и данни за Защитени зони по Директива Натура 2000 на горските територии и земеделските територии, придобили характеристика на гори на територията на ТП ДГС “Горна Оряховица”, разположени в общините Горна Оряховица, Лясковец и Стражица, област Велико Търново/;
2. Том 1А- Приложения;

3. Том 1Б – Кратки обяснителни записки по ГСУ;

4. Том 2 – Ловностопанско устройство;

5. Томове  таксационни описания

6. Комплекти карти.

а/ Цели на стопанисването
Разработката е в резултат на извършените теренно-проучвателни работи през 2014 година, въз основа на които е изготвен нов горскостопански план на стопанството. Възрастта, която е показана в таксационните описания на всички насаждения, разположени на територията на ТП ДГС “Горна Оряховица” е определена към 31.12.2014 год.

В ГСП се разглеждат подробно факторите, които са оказали влияние при формирането на горските типове месторастения и влиянието им върху естествената растителност, както и върху създадените горски култури.

В резултат на изводите от състоянието на растителността и насажденията се дава и оценка на типовете горски месторастения и видовете подходящи за всеки тип месторастене за в бъдеще.

Целта на настоящия ГСП е с направения анализ на типовете месторастения и продуктивната им възможност, насоките на стопанисването на насажденията да бъдат такива, че да се осигури максимален производствен ефект, както по количество, така и по качество на добиваните сортименти. Наред с това с определянето на видовете подходящи за всеки тип месторастене в най-кратки срокове ще се увеличи продуктивността на гората от единица горска площ, ще се подобрят защитните, водоохранни, водорегулиращи, здравни и други специални функции на насажденията.
В горско-административно отношение ТП ДГС “Горна Оряховица” се числи към СЦДП Габрово и е разположено в териториалния обхват за контрол на Регионална дирекция по горите (РДГ) Велико Търново.
ТП ДГС Горна Оряховица, като териториално поделение на Северноцентрално държавно предприятие, осъществява функциите на държавното предприятие в определения му обхват на дейност, а именно:

· изпълнение на горскостопанския план за горските територии – държавна собственост;

· изпълнение на ловностопанския план; 

· изпълнение на поддържащи и/или възстановителни дейности в горски територии – държавна собственост, предвидени в планове за управление на защитени територии; 

· организиране и провеждане на мероприятия по защита на горските територии – държавна собственост;

· организиране и провеждане на противоерозионни мероприятия; 

· поддържане разнообразието на екосистемите и опазване на биологичното разнообразие в тях;

· организиране и възлагане на проектирането и строителството в горите и земите в горските територии – държавна собственост;

· създаване на нови гори върху земеделски територии;

· опазване на горските територии – държавна собственост;

· предоставяне и извършване на обществени услуги.

То организира и провежда противопожарни мероприятия в горските територии. 

Държавното горско стопанство извършва стопанисване и ползване на дивеча в дивечовъдните участъци в случаите и по реда, определени в Закона за лова и опазване на дивеча. Поддържа разнообразието на екосистемите и опазване на биологичното разнообразие в тях.

Държавното горско стопанство управлява горите от държавните горски територии, извършва организиране и провеждане на лесозащитни и противоерозионни мероприятия в тях. 

То осъществява организиране и възлагане на проектирането и строителството в горите и земите в горските територии. Създава нови гори върху земеделски територии. 

Държавното горско стопанство осъществява опазването на горските територии и опазване на дивеча и рибното богатство. То може да осъществява и други дейности, в т. ч. туристическа, рекламна и външнотърговска дейност.

б/ описание на горските ресурси, екологичните ограничения, ползване и собственост на земите, социално-икономическите  условия, както и профила на прилежащите територии
Държавно горско стопанство “Горна Оряховица” се намира между 43º 5′ и 43º 23′ северна ширина и между 25º40′ и 26º8′ източна дължина по Гринуич. Територията му е разположена предимно в Дунавска хълмиста област. Малка част от горите (южно от селата Джулюница и Кесарево) заемат най-ниските части от северните склонове на Стара планина (Предбалкана). Горските комплекси са много на брой и разпокъсани от земеделски площи. 
Общата площ на ТП ДГС “Горна Оряховица” е 21 942,1 ха, от която 21 540,1 ха дървопроизводителна /98,2% от общата площ/ и 402,0 ха недървопроизводителна. От незалесената дървопроизводителна площ 36 hа заемат невъзобновените сечища; голините са 89 hа. 

       От общата недървопроизводителна площ 402.0 ха,  с най-голямо участие са: поляните – 113,6 ха – 0,5 % от общата площ, просеките – 102.0 ха – 0,5 % и обработваемите площи – 34.6 ха. 

Цялата дървопроизводителна площ на държавното горско стопанство се намира в Долния равнинно-хълмист и хълмисто предпланински пояс на дъбовите гори (0-600 m н.в.) и по-конкретно в подпоясите на крайречните и заливни гори (0-600 m н.в.) и на равнинно-хълмистите дъбови гори (0-400 m н.в.).

Преобладават дървостоите с надморска височина от 201 до 300 м, с общ сбор – 47,7 %. Най-високата точка - 502.5 м н.в., се намира във възвишенията южно от с. Железарци (отдел 217), а най-ниската – 50 м н.в., около водослива на реките Янтра и Росица при с. Крушето.

Лесистостта  на Община Горна Оряховица е  14,5 % , на  община Лясковец е  11,4 % и на община Стражица е  25,7 %. Общата лесистост в района на ТП ДГС “Горна Оряховица” е 20,8%.
                                                                                                                         Таблица 1.1.

Разпределение на общата площ в ТП ДГС Горна Оряховица по видове собственост

	общо
	в т.ч. горски територии
	в т.ч. гори в земеделски територии

	вид собственост
	обща площ
ха
	%
	в т.ч. залес. площ
ха
	%
	обща площ
ха
	%
	в т.ч. залес. площ
ха
	%
	обща площ
ха
	%

	Държавна собственост
	14157.3
	64.6
	13776.0
	64.1
	14088.5
	73.2
	13707.2
	72.8
	68.8
	2.5

	Общинска собственост
	3362.3
	15.3
	3346.9
	15.5
	974.7
	5.1
	959.3
	5.1
	2387.6
	88.1

	Физически лица
	4239.2
	19.3
	4227.6
	19.6
	4038.8
	21.0
	4027.2
	21.4
	200.4
	7.4

	Юридически лица
	183.3
	0.8
	180.3
	0.8
	130.0
	0.7
	127.0
	0.7
	53.3
	2.0

	Общо
	21942.1
	100.0
	21530.8
	100.0
	19232.0
	100.0
	18820.7
	100.0
	2710.1
	100.0


Разпределението на горските територии в района на ТП ДГС Горна Оряховица по видове собственост е представено в табл.1.1.

в/ описание на лесовъдските и/или други системи за управление, базирани на екологията на въпросната гора и информация от инвентаризацията на ресурсите

Горската растителност е представена от три основни групи насаждения:

Естествени чисти и смесени издънкови насаждения от цер, благун, летен дъб, зимен дъб, сребролистна липа и др. като основен дървесен вид е церът, който заема 37.6% от залесената площ на цялото стопанство. Издънковите акациеви насаждения са получени след изсичането на предишни акациеви култури.

Естествени  чисти и смесени семенни насаждения – от цер, зимен дъб, благун и др, създадени в резултат на превърнати издънкови насаждения.

Изкуствени насаждения 

На територията на стопанството в резултат на залесителна дейност се стопанисват 1849,0 ха култури. Основният дървесен вид, използван при създаването на повечето от тях е черния бор. Чистите черборови култури заемат площ от 927 ха и се намират предимно на среднобогати месторастения. Този дървесен вид участва и в състава на смесени иглолистни и широколистно-иглолистни насаждения с изкуствен произход. Залесявано е с цер, сребролистна липа, гледичия, орех, зимен дъб, ясен, зелена дугласка и други. Не е малък и делът на акациевите култури – 207 ха. В резултат от природните условия и човешката дейност в района на държавното горско стопанство се срещат още атласки кедър, смърч, явор, чинар и други. 
От храстовата растителност са разпространени обикновения глог, дряна, трънката, шипката, а особено в подпояса на равнинно-хълмистите дъбови гори големи площи са обрасли със смрадлика. 

След провеждане на предвидените лесовъдски мероприятия, бъдещият състав на насажденията ще бъде по-устойчив биологически, с по-висока продуктивност и по-добри защитни и рекреационно-украсни функции. 

Диаграма № 1

Разпределение на залесената площ на ТП ДГС Горна Оряховица по видове гори

Диаграма № 2

Разпределение на залесените площи на ТП ДГС “Горна Оряховица” 

по дървесни видове

г/ описание и обосновка на планираните горскостопански мероприятия с лесовъдската и екологичната им логика, върху която са основани 
Основния приоритет при управлението на горите е тяхното устойчиво стопанисване и ползване. Тук влизат както ползването на горите и техните материални ресурси (основни и странични/специални ползвания), така и проблемите, свързани с опазването и организацията на дейностите в горите и взаимодействията между собственици, стопани и ползватели.

Основната цел е горите да се стопанисват устойчиво, като се използват щадящи горскодървесната растителност лесовъдски системи и практики, осигуряващи трайно задоволяване на нуждите на обществото от дървесни и недървесни ресурси.

В горите на ТП ДГС Горна Оряховица са проектирани следните видове сечи: възобновителни (съобразно възприетите турнуси по стопански класове), отгледни, санитарни, селекционни, сечи за ловностопански мероприятия и сеч на надлесни дървета.

Първостепенна задача при проектирането на възобновителните сечи е да се създадат условия за семенното възобновяване на насажденията в превръщателните стопански класове, увеличаване на продуктивността и подобряване на състоянието им и отглеждане на млади семенни дървета.

Проектираните отгледни сечи целят регулиране на състава, произхода и растежа на насаждението, селекция на дърветата, подобряване на защитните и рекреационни функции, подобряване на здравословното състояние и устойчивост на насажденията, съкращаване срока за производство на едра строителна дървесина, намаляване риска от пожари. Интензивността и повторяемостта им е избрана в зависимост от състава, възрастта и състоянието на насажденията.

Санитарни сечи са проектирани при установяване на повреди в насажденията, причинени от биотични или абиотични фактори.

Проектираните сечи за ловностопански мероприятия целят изграждане на хранителната база на дивеча, подобряване на защитната база и проектиране на биотехнически съоръжения.

Възобновителни сечи

Съобразно биологическите особености на дървесните видове, типовете месторастения, състоянието на насажденията, хода на възобновителния процес и целта на стопанисването е предвидено да се водят следните видове възобновителни сечи: краткосрочно-постепенна, постепенно-котловинна и гола.

Краткосрочно-постепенна сеч е планирана в насаждения с пълнота 0,7-1,0, в които не е водена възобновителна сеч, както и в насаждения с пълнота 0,6 и надолу, в които е водена постепенна сеч и естественото възобновяване протича нормално. Тя се извежда с цел равномерно възобновяване на насажденията за период до 20 години и провежда на 2, 3 или 4 пъти наречени фази на сечта в следната последователност:

- подготвителна фаза се провежда в насаждения със склопеност 0.9-0.8 

- осеменителна фаза се провежда за създаване на условия за поява на поници и развитие на подраст като склопеността се намалява до 0,5 – 0,6

- осветителна фаза се провежда при покритие над 50% на площта на насажденията с достатъчно количество подраст, като склопеността се намалява до 0,3 – 0,4 и се отсича до 50% от запаса

- окончателна фаза се провежда при склопеност на насажденията не по-голяма от 0,4 и покритие над 80% на площта с достатъчно укрепнал подраст.

През десетилетието на територията на ТП ДГС “Горна Оряховица” краткосрочно-постепенна сеч е планирано да се изведе на обща площ от 2 374,2 ха, в т.ч. окончателна фаза на площ 621,3 ха. 

Постепенно-котловинна сеч е планирана в гори от светлолюбиви дървесни видове. След провеждане на подготвителната и осветителната фаза на краткосрочно-постепенната сеч се отварят котли с площ 0,2 ха в местата с най-голямо количество подраст. Котлите се разширяват, когато по периферията им се появи достатъчно количество подраст и продължава до окончателното изсичане на зрелия дървостой. Тази сеч е по-гъвкава от другите сечи в контекста на използване на възобновяването и разкриване на укрепналия подраст. Възобновителния период е 30 години, като е предвидена да се изведе в насажденията от  габър, зимен дъб, благун и цер.

Общо през десетилетието постепенно-котловинна сеч е предвидена да се изведе на площ от  1 514,4 ха.

Гола сеч е планирана на площ от 427,9 ха само в акациеви насаждения.
Отгледни сечи
През следващото десетилетие е планирано извеждане на отгледни сечи върху обща площ от  5 592,6 ха.

По вид на отгледната сеч, площта се разпределя, както следва:

- осветление
-
      842,2 ха
-
15,0 %

- отглеждане на подраста-2 146,6 ха
-
38,4 %

- прочистка
-
       654,4 ха
-
11,7 %

- прореждане
-
    1 290,6 ха
-
23,1 %

- пробирка
-
       607,9 ха
-
10,9 %

- селекционна
-
         51,1 ха
-
0,9 %

 Всичко

                5 592,6 ха
-
100,0 %
Осветление се провежда от възникване и склопяване на насажденията до възрастта, в която започва интензивно нарастване на дърветата по височина. Осветлението ще се извърши двукратно през десетилетието, поради което е посочена удвоената площ  на тези територии – 842,2 ха.

Отглеждане на подраста е планирано да се извежда успоредно с воденето на осветлителни и окончателни фази на постепенните сечи и при постепенно-котловинните сечи. Води се в отворените котли или върху цялата площ на подотдела, където има наличие на широколистен подраст. Целта е чрез ранна намеса да се регулира видовият състав на подраста, което обуславя бъдещото добиване на дървесина от желаните дървесни видове. Предвидено е отглеждане на подраста да се извърши на площ от  2 146,6 ха.

Прочистки са планирани в склопени култури и насаждения на възраст от 11 до 20 години включително, с пълнота 0,9 и 1,0. В насаждения с пълнота 0,8 и наличие на гъсти групи (с пълнота 0,9 и 1,0) е предвидена прочистка в гъстите групи. Интензивността при прочистките е до 25%, в зависимост от дървесните видове, пълнотата, бонитета и функцията на всяко насаждение, като пълнотата се свежда до 0,8.

В липовите младиняци материален добив не е начислен. Не е начислен добив и в насаждения и култури с диаметър до 6 см включително  и височина до 4 м включително.

Основната задача на прочистките е регулиране на състава, произхода, пълнотата, качествената структура и здравословното състояние на дървостоя.

През ревизионния период са предвидени прочистки в насаждения и култури с обща площ от 654,4 ха.

Прореждане - Планирано е както следва: при иглолистните от 21 до 40 години включително; при дъбовите високостъблени насаждения и култури от 21 до 40 години включително; при другите широколистни високостъблени (без акация, топола, трепетлика) от 21 до 40 години включително; при издънковите от 21 до 40 години и височина 14-18 м (в зависимост от дървесния вид). Дървостоите са с пълнота 0,8-1,0. Интензивността е до 25%, като при интензивност над 20% сечта се извежда на 2 пъти.

Основната цел е да се осигури прираст по височина.

През ревизионния период са предвидени прореждания в насаждения и култури с обща площ от  1 290,6 ха.

Пробирки са планирани в насаждения и култури с пълнота 0,8-1,0 и възраст от 41 до 70 години за високобонитетните насаждения за превръщане. Интензивността на сечта е до 25%.

Основната цел е осигуряване условия за прираст по диаметър.

В насажденията и културите с пълнота 0,8, поради високия текущ прираст на младите и средновъзрастни дървостои е целесъобразно да се проведат повторно отгледни сечи в края на десетилетието с интензивност съобразно състоянието им.

През ревизионния период пробирки ще се водят в насаждения и култури с обща площ от 607,9 ха.

Селекционна сеч. Планирана е в семепроизводствените насаждения. Сечта е с начислен материален добив, който се ползва от семеконтролната станция. Всички сечи в тези насаждения (както и всякакъв вид дейност) се съгласуват със Семеконтролна станция гр. София и се контролират от нея.

Основната цел е подобряване селекционните качества на отделните стъбла за производство на висококачествен семенен материал.

Предвидено е селекционна сеч да бъде изведена на площ от 51.1 ха.
Санитарни сечи
Планирани са на обща площ от 33,6 ха в бялборови и черборови култури, зимендъбови и церови насаждения, в които са установени повреди и заболявания от биотичен характер – корояди, коренова гъба и други, върху площта на цялото насаждение, които чрез други сечи не могат да бъдат отстранени.  

 Принудителни сечи   
Принудителните сечи са планирани на обща площ от 126,4 ха в бялборови и черборови култури, зимендъбови и церови насаждения, в които са установени повреди и заболявания от абиотичен характер – гнеговали, снеголоми и други, върху площта на цялото насаждение, които чрез други сечи не могат да бъдат отстранени.
 Технически (ловни) сечи
Техническите сечи обхващат всички видове сечи съгласно ловоустройствения план и мероприятията, залегнали в него. Тези сечи са: гола за ловни просеки, гола за дивечови ниви и гола за дивечово сечище. 

През ревизионния период са предвидени технически сечи в насаждения с обща площ 56,4 ха.

 Изсичане на подлеса   
Изсичане на подлеса е планирано да се извежда два пъти през ревизионния период – първия път едновременно с воденето на осветлителни и окончателни фази на постепенните сечи и при постепенно-котловинните сечи и втория път от две до четири години след провеждане на възобновителната сеч. През ревизионния период е планирано изсичане на подлеса в насаждения с обща площ от  3 967,2 ха.
д/ ниво/обем на ползване от горски продукти и обосновка на избора на дървесните видове за добив

Общият размер на ползването от всички видове сечи в горите, държавна собственост през десетилетието ще бъде 289 065 куб.м (без клони), или средногодишно 28 900 куб.м, от които:

	- от възобновителни сечи
	-
	220 165 куб.м
	-
	76,2 %

	- от отгледни сечи
	-
	57 845 куб.м
	-
	19,0 %

	- от санитарни сечи
	-
	1 955 куб.м
	-
	0,7 %

	- от принудителни сечи
	-
	     5 450 куб.м
	-
	1,9 %

	- от ловни сечи
	-
	   3 650 куб.м
	-
	1,2 %

	
	
	
	
	

	  Всичко
	
	289 065 куб.м
	-
	100,0%


В горите държавна собственост на ДГС Горна Оряховица годишното ползване по ГСП от 2015 година е 28 900 куб.м (без клони), което представлява 81,8 % от средния годишен прираст  в тези гори  –  35 347 куб.м. 

В сравнение с общия запас, който е 1 539 770 куб.м, размерът на годишното ползване е 1,87 %,  а ползването на 1 хектар залесена площ  е 2,10 куб.м – 13 776 ха.

При сравнение на планираното ползване през 2005год. и 2015 год. се наблюдават следните особености : 

- планираното ползване спрямо средния годишен прираст се увеличава от 70,3% на 81,8%.
- планираното ползване спрямо запаса се увеличава  от 1,16 % на 1,87 %. 
- планирането ползването от 1 хектар залесена площ се запазва на  2,10 м3/ха. 
При извеждане на сечите трябва да се прилага системен контрол от страна на стопанството, с цел повишаване качеството на добиваната дървесина, чрез добиване на предвидената в окомплектовката сортиментна структура.

Посочените добиви се отнасят общо за ползването през десетилетието. Същите са в зависимост от комплектованите насаждения за сеч през съответната година.
е/ описание и обосновка на ползваните различни техники и оборудване за дърводобив
При правилно провеждане на лесокултурните и лесовъдски мероприятия ще се постигне по-пълно използване на съществуващите растежни условия за производство на дървесина. Едновременно с повишаване на продуктивността на гората се осигурява и подобряване на другите полезни функции на горските екосистеми. 
Ползването на дървесина от горите се извършва, както за задоволяване нуждите на обществото, така и за подобряване състоянието на насажденията и осигуряване на устойчивото им развитие. При стопанисването им се спазва принципа за непрекъснатост, постоянство и неизчерпаемост на ползването. Ползването от горските територии по смисъла на закона представлява добива на дървесина и/или странични ползвания, както и разпореждането с тях.

Освен камералната работа по определяне обема на годишното ползване, залегнало в годишния план за ползване по видове сечи, видове гори и дървесни видове, предшестващия подбор на подлежащите за сеч насаждения, дърводобивната дейност има важно, ако не и основно значение за икономическата дейност на стопанството. Това се допълва от факта, че дърводобива като дейност, заплащана от страна на горското стопанство от една страна, е и дейност извършвана от ползвателите в сектора, от друга. И за двете страни разходите за изпълнението й трябва да са ниски, за да има възможност за по-висока печалба при последваща реализация на добитата дървесина. Дърводобивът се осъществява съгласно Наредба за условията и реда за възлагане изпълнението на дейности в горските територии-държавна и общинска собственост, както и за ползването на дървесина и недървесни продукти чрез възлагане на фирми изпълнителки, регистрирани в публичния регистър на ИАГ. Тези фирми най-често участват и в покупката на добитата дървесина.
Съществена част от дърводобива е избора на технология на дърводобив. По своята същност технологията на дърводобива е цялостната организация, съвкупност от процеси, чрез които се получава краен продукт – дървесина. 

Разработването на технологичен план на добив на дървесина, съдържа схема на разработване на сечището с разположение на гравитационни зони и полета, разположение на горскотранспортните пътища и временни складове, технологична схема, обхващаща първичната обработка на дървените материали със съответните операции /кастрене и разкройване/, къде ще бъдат извършени – на сечището, на извозния път, на временния склад, извозът на дървените материали от сечището до временния склад, продължителност на периода за добив, организация на труда /работна група или бригада/.

Върху схемата на разработване на сечището оказват влияние наклона на терена, формата и размерите на сечището, характеристиката на насажденията с таксационните си данни /възраст, дървесен вид, вида на гората, среден диаметър, среден запас на ha/, а върху схемата - броя и вида на машините, броя работници, заети в дърводобива. Неизменно свързана с технологията на дърводобив е и последващото товарене, сортиране и рампиране на дървесината.

По-конкретно на територията на ТП ДГС Горна Оряховица условията за избор на технология на дърводобив, макар и осъществявана от фирми ползвателки са, равни, полегати и наклонени терени с процентно участие 87,9% и стръмни и много стръмни – едва 12,1 % от площта, малка концентрация на сечта, често неправилна форма на сечището, с извозно разстояние 100-500 m,  и при характеристика на насажденията – твърди широколистни дървесни видове – цер, благун, зимен дъб, обикновен габър, меки широколистни – сребролистна липа, вид на горите – издънкови за превръщане с висок процент /50,5%/, широколистни високостъблени с относително голям процент /26,1%/, нискостъблени с 18,6% и иглолистни едва с 4,8% от залесената площ на стопанството. 
Технологичният вариант, който най-често се практикува е първичната обработка да се извършва в сечището /кастрене/ и разкройване на временния склад, като извозът на цели стъбла до временния склад се осъществява със специализирана или приспособена техника. Използва се и технологичен вариант, при който кастренето и разкройването се извършва в сечището, а сортиментите се транспортират до временния склад чрез специализирана техника или животинска тяга. 
[image: image4.jpg]




ж/ мерки за идентифициране и опазване на редки, застрашени и изчезващи видове и/или техните местообитания
На територията на ТП ДГС “Горна Оряховица” се намират следните защитени природни обекти:
1. Защитена местност “Божур поляна”, обявена със заповед № РД-1316 от 27.12.2002 г. на МОСВ.
2. Защитена местност “Железарци”, обявена със заповед № РД-1304 от 27.12.2002 г. на МОСВ.
3. Защитена местност “Лесопарка”, обявена със заповед № РД-1302 от 30.12.2002 г. на МОСВ.

На територията на ТП ДГС “Горна Оряховица” попадат седем  Защитени зони по Натура 2000:
1. Защитена зона “Търновски височини” BG0000213 - за опазване на природните местообитания и на дивата флора и фауна (Директива за Местообитанията)  - обявена по Директива 92/43/ЕЕС, съгласно чл. 8, ал. 1, т. 2 от Закона за биологичното разнообразие с РМС № 122 от 02.03.2007 г. - с обща  площ  от  302.0 ха.
2. Защитена зона “Беленска гора” BG0000231 - за опазване на природните местообитания и на дивата флора и фауна (Директива за местообитанията), обявена по Директива 92/43/ЕЕС, съгласно чл. 8, ал. 1, т. 2 от Закона за биологичното разнообразие с РМС № 122 от 02.03.2007 г. - с обща площ от  867.2 ха.
3. Защитена зона “Голяма река” BG0000432 - за опазване на природните местообитания и на дивата флора и фауна (Директива за местообитанията), обявена по Директива 92/43/ЕЕС, съгласно чл. 8, ал. 1, т. 2 от Закона за биологичното разнообразие с РМС             № 122 от 02.03.2007 г. - с обща площ от  1116,6 ха.
4. Защитена зона “Река Янтра” BG0000610 - за опазване на природните местообитания и на дивата флора и фауна (Директива за местообитанията), обявена по Директива 92/43/ЕЕС, съгласно чл. 8, ал. 1, т. 2 от Закона за биологичното разнообразие с РМС № 122 от 02.03.2007 г. - с обща площ от  330.0 ха.
Освен изброените зони, на територията на стопанството са обявени още Защитена зона “Стара река” BG0000279, Защитена зона “Река Росица” BG0000609, Защитена зона “Златаришка река” BG0000280, които не попадат в горски територии. 

Общата площ на всички Защитени зони по Натура 2000, разположени върху горските територии на ТП ДГС “Горна Оряховица” е 2615.8 ха, което представлява 12.3% от  площта  на стопанството.
Стопанството има разработен Доклад за Гори с висока консервационна стойност, както и влезли в сила Заповеди на Директора на стопанството, свързани с прилагането на принципите на Временния стандарт за оценка на управлението на гори в България.
     Целта на въвеждането на понятието Гори с висока консервационна стойност е да пренасочи дебатите по определянето на конкретни видове гори (напр. първична, вековна гора, и т.н.) или методи за дърводобив, съгласно съвременните схващания, като насочи вниманието към стойностите, които правят гората значима. Чрез определяне на тези ключови стойности и осигуряване на тяхното запазване или повишаване, става възможно вземането на рационални решения за стопанисването на горите, съвместими със запазването на важните екологични и социални стойности.
     ГВКС притежават екологични и социални стойности като например уникално биоразнообразие, водоохранни и противоерозионни функции, представляват културно наследство или съхраняват археологически обекти. Там, където тези стойности са от съществена необходимост или имат критично значение, гората представлява Гора с Висока Консервационна Стойност.
Процесът, свързан с ГВКС допълва планирането на политическо ниво - разработване на Национални Горски Програми, Натура 2000. Концепцията разчита на определяне на ВКС и последващото им стопанисване с цел запазване или повишаване на тези стойности. Тя носи допълнителни отговорности по стопанисването на горите. Прилагането на концепцията за ГВКС в процеса на горското планиране е гаранция за постигане на по-добро управление и защита.

Съгласно актуализиран Доклад за ГВКС на ТП ДГС Горна Оряховица на територията на стопанството са определени следните ГВКС:

 -  площ на гори с ВКС 1 – 3018,9 ha;

 - площ на гори с ВКС 3 – 849,2 ha;

 - площ на гори с ВКС 4 – 750,6 ha;

 - площ на гори с ВКС 6 – 77,4 ha.
Общата площ на горите с ВКС на територията на стопанството е 4696,1 ha. Спазвайки принципите на Временния стандарт са определени и 5% от залесените горски територии, държавна собственост, без ползване, за запазване на биоразнообразието, а именно 699.6 ha.
з/ карти, обозначаващи горските ресурси, включително видове гори, водни течения и дренажи, отдели/подотдели, пътища, сечища, складове за дървесина и преработвателни мощности, защитени територии, уникални биологични или културни ресурси /ГВКС/, както и други планирани дейности
Към изработения ГСП са приложени и следните карти: 

· На планираните мероприятия;

· По видове собственост;

· За защита от пожари по класове на пожарна опасност;

· На защитените зони по ЗБР;

· На горите с ВКС;

· На листовете;

· На землищата;

· На ГСУ;

· На почвите;

· На геоложките формации;

· На защитените територии по ЗБР;

· На ловностопанските мероприятия;

· На ловностопнските райони.

и/ природозащитни мерки, основани върху оценки на околната среда
При планиране и преди извеждане на мероприятия се прави оценка на въздействието на дейностите върху околната среда, включително се определят мерки за намаляване на отрицателното въздействие. Дейностите се съобразяват с утвърдените програми, планове, горскостопански практики, доклад за ГВКС, както и с резултатите от мониторинга на биологичното разнообразие и ГВКС.

к/ противопожарен план и карти на районите с повишен риск от пожари

Горските територии на ТП ДГС “Горна Оряховица” представляват един противопожарен блок, за който са планирани необходимите противопожарни мероприятия. Противопожарните дялове са обособени от участъци с еднакъв клас на пожарна опасност и са нанесени на противопожарните стопански карти в мащаб 1:25000.

Възможните източници, от които би могла да възникне пожарна опасност за горските комплекси в района на ТП ДГС “Горна Оряховица” са разположените сред тях населени места, пресичащите ги шосета и пътища, биваците на туристи, пастири, горски работници и др.

Най-честите причини за възникване на пожари са следните:

-
 Изгаряне на треви и храсти при почистване на ливади и ниви, които граничат с гора;

-
 Изхвърляне на неизгасени клечки кибрит и фасове;

-
 Небрежно боравене с огън от работници, пастири, туристи;

-
 Техническа неизправност на машини и превозни средства, работещи в гората;

-
 Самозапалване на лесно запалими вещества и материали;

-
 Аварии на електрически далекопроводи, които минават над и в близост до горите;

-
 Самозапалване на сухи треви или дървета при природни явления (мълнии).

Противопожарните дялове са обособени от участъци с еднакъв клас на пожарна опасност и са нанесени на картите за защита от пожари в мащаб 1:25 000 със съответния цвят на класа на пожарна опасност.  Класа на пожарна опасност на насажденията и останалите горски площи е определен според характеристиката на преобладаващите насажденията и степента на овлажняването на месторастенето .
В таблица е показано разпределението на площта по класове на пожарна опасност.

Разпределение на ОБЩАТА ПЛОЩ по класове на ПОЖАРНА ОПАСНОСТ

	ДГС

Общо
	Класове на пожарна опасност
	Всичко

	
	I клас
мн.висока
	II клас
висока
	III клас
средна
	IV клас
ниска
	V клас
мн.ниска
	

	площ
	хектари

	
	-
	892,7
	8512.4
	12084.0
	453.0
	21942.1

	проценти
	-
	4.0
	38.8
	55.1
	2.1
	100.0


Планираните противопожарни съоръжения и наличните изкуствени и естествени такива са нанесени върху картата на противопожарните мероприятия в М 1:25 000.
л/ плановете за мониторинг на прираста, възобновяването и динамиката на насажденията 
Мониторингът се извършва с цел идентифициране на наблюдаваните промени в условията на ресурсите по отношение на темповете на растеж, определяне на социално-икономическите аспекти, определяне влиянието на горскостопанските дейности върху измененията на околната среда. Изводите от мониторинга се вземат от утвърдени форми съгласно националното законодателство и утвърдени стандартни формуляри.

